**estetika – náuka o kráse**

**umenie v živote človeka**

**Umenie** sprevádza človeka od nepamäti. Denne sa s ním stretávame a ani si to neuvedomujeme – knihy, hudba, filmy, pesničky...

Cieľom umenia je vytvárať **umelecké diela.**

**Umelecké dielo**

* je viditeľným materiálnym vyjadrením tvorivých schopností človeka.
* spríjemňuje život a vyvoláva príjemné pocity na duši

**Umenie je súhrnné označenie pre diela, ktorých cieľom je vyvolávať estetický**

**zážitok. Umenie je zároveň výnimočná schopnosť, nadanie vytvoriť nejaké**

**umelecké dielo (hudobné, výtvarné, tanečné a iné).**

Človek potrebuje umenie k životu, pretože:

* relaxuje pri ňom
* učí sa nové veci
* zabáva sa pri ňom
* obohacuje sa ním

Úloha: Napíšte 10 predmetov, ktoré sa vám páčia vo vašej izbe.

**druhy a žánre umenia**

**Umelecký druh** je špecifická oblasť umenia:

– architektúra

– výtvarné umenie (napr. grafika, sochárstvo, maliarstvo)

– úžitkové a dekoratívne umenie (napr. nábytok, keramika, porcelán)

– umelecká fotografia

– krásna literatúra (napr. dráma, epos, lyrika)

– hudba

– tanečné umenie

– divadelné umenie

– filmové umenie

– televízne umenie

– dizajn

– počítačová grafika

Každý umelecký druh môžeme ďalej členiť na **umelecké žánre** – skupiny umeleckých

diel, ktoré majú určité rovnaké znaky. Napríklad:

▪ **literárne žánre** – romány, literatúra pre ženy, rozprávky, detektívky

▪ **hudobné žánre** – folklór, klasická hudba, džez, rock

▪ **filmové žánre** – komédia, paródia, vedecká fantastika

▪ **divadelné žánre** – činohra (dráma, komédia, tragédia), opera, opereta, muzikál

▪ **výtvarné žánre** – portrét, krajinomaľba, zátišie

**estetika – náuka o kráse**

**Estetika je veda o kráse** a o tom, ako ju človek chápe. Skúma všeobecné zákonitosti umeleckej tvorby, estetické princípy a ich uplatňovanie v rôznych druhoch ľudskej činnosti. Zaoberá sa umeleckou tvorbou, umeleckou činnosťou, umeleckým dielom, druhmi a funkciami umenia, jeho vplyvom na ľudí.

Krásu hľadáme v troch oblastiach:

**1. v prírode,**

**2. v umeleckej tvorbe,**

**3. v neumeleckej tvorbe**

**Estetická výchova** pomáha formovať človeka, aby bol schopný vnímať krásu, čo obohatí jeho

osobný aj pracovný život.

**estetika odievania**

**Odievanie** je súčasťou nášho života.

Je neprípustné, aby sme si na návštevu divadla obliekli pracovný odev, rovnako ako je pre moslimov neprijateľné odhalenie nôh čo len vyše kolien.

**Odev plní dve funkcie**:

* chráni pred nepriaznivými vonkajšími vplyvmi – úžitkovosť
* estetická stránka – **móda**

Pri obliekaní by mali platiť tieto zásady:

* **účelnosť** (na aký účel je daný odev určený)
* **estetickosť** (krása a súlad)
* **funkčnosť** (strih a materiál by nemali brániť v pohybe)
* **praktickosť** (jednoduchá údržba)

**estetika bývania**

Aký je rozdiel medzi bytom a domovom?

**Byt** je sústava priestorov rôznych veľkostí, ktoré sú účelne spojené a uzavreté do jedného celku.

**Domov** tvoria okrem samotného priestoru, kde bývame, a jeho zariadenia aj vzťahy medzi členmi rodiny. Každý kultúrny človek sa usiluje vytvoriť si z bytu skutočný domov ako miesto pokoja, pohodlia, bezpečia a lásky.

Atmosféru bytu dotvárajú **bytové doplnky** a **nábytok**. Veľa hovoria o našom vkuse, živote, povahe, názoroch, skúsenostiach, túžbach, myslení. Toto všetko vytvára z bytu domov.

Pri **zariaďovaní bytu (alebo domu)** treba mať na zreteli:

1. bezpečnosť a ľahkosť pohybu po byte,

2. dobrú prístupnosť k veciam,

3. jednoduchú údržbu,

4. pohodlie,

5. funkčnosť,

6. vlastný priestor pre každého člena rodiny.

**BYT** alebo **DOM?**

* **Výhody bývania v byte**

– užší sociálny kontakt detí a dospelých

– menej nákladná údržba ako v dome

* **Výhody bývania v dome**

– pozemok v okolí domu

– väčšie súkromie

– väčší priestor pre jednotlivých členov domácnosti

**Estetika stolovania**

Najkrajšie rodinné chvíle sú tie, keď sa celá rodina zíde za jedným stolom.

Stolovanie a prestieranie, ako aj návyky pri jedení patria k prejavom kultúry človeka. Snažíme sa pri nich uplatňovať predovšetkým tri hľadiská:

* **hľadisko účelnosti,**
* **estetické hľadisko,**
* **zdravotno-hygienické hľadisko.**

K samotnému jedeniu by sme mali pristupovať upravení, učesaní, s umytými rukami. Pri stole sedíme rovno, neprekladáme nohy, lakte držíme pri sebe, nerozťahujeme sa. O smutných veciach a problémoch pri jedle radšej nehovoríme.

Snažíme sa vyvarovať sa zlozvykov, ktoré rozhodne nepatria za prestretý stôl: búchanie príborom, oblizovanie noža, mľaskanie, chlípanie, nesprávne sedenie, rozprávanie s plnými ústami a pod.

**Ku kultúre stolovania patrí:**

▪ pokojné a čisté prostredie

▪ jedenie bez náhlenia

▪ tiché narábanie s príborom

▪ pekne prestretý stôl

▪ čistý riad

▪ čistá miestnosť

**Príjemné dojmy z návštevy, rodinného stretnutia, slávnosti alebo obyčajnej**

**večere nevyvoláva len dobré jedlo, ale aj príjemná atmosféra pri stole, vkusné**

**prestieranie (obrus, riad, príbory, poháre, servítky) a čisté prostredie. Zmysel**

**pre správne stolovanie treba pestovať od detstva. Rodičia sú vzorom pre svoje**

**deti.**

**Estetika pracovného a životného prostredia**

* **Estetika pracovného prostredia**

Práca človeka je efektívnejšia v podmienkach, ktoré chránia zdravotný stav pracovníka, podporujú jeho pracovné výkony, šetria jeho fyzickú silu a udržujú ho v pozitívnej pracovnej nálade. **Esteticky upravené pracovné prostredie** zvyšuje celkovú kultúru ľudskej práce.

Esteticky premyslené pracovné prostredie **má vplyv na náladu, správanie, pocity a výkon pracovníkov.** S prácou úzko súvisí aj **pracovný odev.**

Samozrejmosťou na pracovisku by malo byť:

▪ pracovisko vhodne vybavené modernou technikou

▪ premyslené usporiadanie pracovného priestoru

▪ dodržiavanie hygienických podmienok

▪ poriadok na pracovisku

▪ dobrá organizácia práce

▪ upravení pracovníci

▪ vhodná teplota prostredia

▪ prísun čerstvého vzduchu

* **Estetika životného prostredia**

Ľudia sa nielen usilujú vytvoriť si svoje prostredie, ktoré by malo zodpovedať ich potrebám, vkusu a estetickému cíteniu, ale snažia sa aj zachovať vlastníctvo celého ľudstva, ktoré nazývame **kultúrne dedičstvo.**

Je to kultúrne **bohatstvo** – **pamiatky po našich predkoch** z dávnej minulosti. Slúžia nám ako zdroj poučenia a rekreácie a mali by ostať zachované aj pre budúce generácie.

Na ochranu pamiatok sa vzťahujú právne predpisy, ktorými sa zabezpečuje pamiatková starostlivosť, ako vyjadrenie postoja spoločnosti ku kultúrnemu dedičstvu.

**Kultúra v medziľudských vzťahoch**

**Správanie** človeka v spoločnosti určujú určité **pravidlá.** Dodržiavanie týchto pravidiel sa nazýva **slušnosť**. K slušnosti má veľmi blízko **takt**. Je to cit pre mieru v našom konaní, umenie povedať alebo urobiť niečo v pravú chvíľu.

Správať sa taktne je naozaj **umenie**, nie každý ho ovláda, ale musí sa o to snažiť. Vyžaduje si neublížiť zlým slovom, nezosmiešniť, neurážať, vedieť uvážene povedať pravdu do očí. Je to úsilie docieliť vo vzájomných medziľudských vzťahoch harmóniu a zhodu.

Každý z nás sa určitou mierou podieľa na **tvorbe medziľudských vzťahov**, či už v rodine, škole, na pracovisku, v partii kamarátov.

Usilujme sa o to, aby sme okolo seba **šírili príjemnú atmosféru**, aby sme nikoho neurážali, aby sme svojím konaním nevzbudzovali v ľudoch hnev, **nevyvolávali konflikty.** Toho sa pokúsme vyvarovať.

Buďme ľuďmi, v ktorých spoločnosti je príjemne a bezpečne.

**Masovokomunikačné prostriedky**

**Masovokomunikačné prostriedky** poskytujú informácie veľkému množstvu ľudu. Nazývame ich aj **médiá**.

Patrí tu:

* **televízia**
* **rozhlas**
* **tlač**
* **internet**

Najstarší **masovokomunikačný prostriedok** je **kniha**. Predchodcom novín sú letáky.

Podľa pôsobenia na adresáta sa MKP delia:

1. **tlačové (printové) médiá**: noviny a časopisy
2. **vysielané médiá**: rádio a televízia (verejné alebo súkromné)
3. **sieťové médiá**: káblové, satelitné a mobilný telefón
4. **elektronické médiá**: audiokazety, videokazety, CD, teletext, internet
5. **prostriedky vystavovania**: bilboardy*,* plagáty

Podľa zmyslového vnímania sú masovokomunikačné prostriedky:

* **vizuálne**: tlač (noviny, časopisy), knihy, teletext, internet ...
* **akustické**: rozhlas a hudobné nahrávky
* **audiovizuálne**: film, televízia

**Reklama** informuje verejnosť o produktoch, službách a ponúka ich.

**Opakovanie**

1. **Čo je to umenie?**

Je to činnosť, ktorá vytvára umelecké diela.

1. **Prečo potrebuje človek umenie?**
* relaxuje
* učí sa nové veci
* zabáva sa
1. **Vymenujte druhy umenia.**

literatúra, výtvarné umenie, hudba, divadlo, rozhlas, tanec, televízia, architektúra...

1. **Čo patrí medzi výtvarné umenie?**
	* maliarstvo
	* sochárstvo
	* ľudové umenie
2. **Ako vnímame hudbu?**

vnímame sluchom, lebo pracuje so zvukom a hudobnými nástrojmi

1. **Ako vnímame divadlo a film?**

Vnímame zrakom a sluchom, lebo herci pracujú so slovom a pohybom.

1. **Aký je rozdiel medzi divadlom a operou?**

V divadle herci rozprávajú a v opere spievajú.

1. **Vymenujte žánre filmu.**

dráma, komédia, životopisný, dokumentárny, historický, kriminálny ...

1. **Vymenujte masovokomunikačné prostriedky.**

internet, film, televízia, rozhlas, telefón, knihy, časopisy, noviny

1. **Aké funkcie plní odev?**
* funkčnosť – chráni pred vonkajšími vplyvmi
* estetickosť – móda

**Na pošte**

**Pošta**

▪ Sprostredkúva príjem listov a zásielok.

▪ Zabezpečuje zasielanie zásielok adresátovi.

▪ Zabezpečuje platenie účtov prostredníctvom poštových poukážok.

▪ Zabezpečuje vyplácanie sociálnych dávok.

▪ Sprostredkúva odber tlače (novín a časopisov).

▪ Zabezpečuje nahlasovanie, odhlasovanie a platenie koncesionárskych poplatkov (poplatky za používanie rozhlasu a televízie).

▪ Zabezpečuje predaj cenín (kolkov).

**V banke**

**Banka** je finančná inštitúcia. Do banky prichádzajú ľudia z viacerých dôvodov.

▪ Chcú si založiť účet.

▪ Chcú si vziať pôžičku, úver.

▪ Chcú výhodne investovať peniaze.

▪ Chcú platiť účty.

▪ Chcú si vytvoriť platobné karty k svojmu účtu.

Všetky tieto záležitosti vám pomôžu vybaviť **pracovníci banky.** Pri všetkých aktivitách, úkonoch, ktoré s bankou urobíte, **sa podpisujú zmluvy** záväzné pre obe strany.

Špeciálne postavenie medzi bankami má **centrálna banka**, ktorú zriaďuje **štát**. U nás je to **Národná banka Slovenska**.

Jej hlavnými úlohami je:

– vydávať eurobankovky a euromince

– uskutočňovať finančné operácie štátu (je pokladnicou celého štátu)

– poskytovať peniaze obchodným bankám

**Na polícii**

Na **políciu** prichádzame vtedy, keď potrebujeme vybaviť:

– občiansky preukaz,

– pas,

– zbrojný preukaz,

– nahlásiť krádež, ublíženie na zdraví, dopravnú nehodu a pod.

– zaevidovať kúpený dopravný prostriedok (auto, motocykel).

**Miestny úrad**

Na **miestnom úrade** sa nachádzajú oddelenia, ktoré sú mimoriadne dôležité pre náš občiansky život.

**Matričný úrad (matrika)**

– podávame si v ňom žiadosť o uzatvorenie manželstva, vybavujeme dôležité doklady: rodný list, sobášny list, úmrtný list. Oddelenie evidencie obyvateľstva

– hlásime tu zmenu pobytu, prihlasujeme sa na trvalý pobyt.

**Podateľňa**

– funguje ako písomný sprostredkovateľ medzi občanom a pracovníkmi miestneho úradu, overujú sa tam doklady.

**Oddelenie daní a nehnuteľností**

– platíme tu dane z nehnuteľností, ak sme vlastníkom nejakej nehnuteľnosti (byt, dom, záhrada, pozemok). Zatajenie nehnuteľného majetku a neplatenie daní môže mať pre nás následky vo forme finančnej pokuty.

**Odbor sociálnych vecí a rodiny**

– vybavujeme tu sociálne dávky, rodičovský príspevok, dávky v hmotnej núdzi.

**Starosta** obce riadi obec, je volený občanmi obce, rieši a rozhoduje o dianí v obci v oblasti kultúry, výstavby, zdravotníctva, v sociálnej oblasti a pod.; volia si ho občania obce vo voľbách.

**Primátor** mesta riadi mesto spolu s ďalšími poslancami, volia ho občania mesta.

**Úrad práce**

**Úrad práce** je inštitúcia, do ktorej prichádzame hneď na začiatku nášho pracovného života.

**Povinnosťou absolventa školy je do týždňa po ukončení prípravy na zamestnanie v odbornom učilišti zaevidovať sa na úrade práce.** V prípade, že nastúpime do zamestnania, sme povinní túto skutočnosť nahlásiť.

Na úrad práce prichádzame aj vtedy, **ak prídeme o zamestnanie**. Hlavnou úlohou úradu práce je nielen evidovať nezamestnaných, ale im aj pomáhať pri hľadaní nového zamestnania, organizovať rekvalifikačné kurzy, zapojiť uchádzačov do aktivačných prác a pod.

**Povinnosťou nezamestnaných je zaevidovať sa na úrade práce do troch dní** po strate zamestnania, inak môžu stratiť nárok na dávky v nezamestnanosti. Rovnako nevyhnutné je pravidelne sa hlásiť na úrade práce počas celého obdobia, keď si hľadáme zamestnanie.

**Sociálna a zdravotná poisťovňa**

Obidve inštitúcie **musíme navštíviť** pri nástupe do zamestnania **a zaevidovať sa** v nich.

V prípade, že tak neurobíme, nebudú nám v čase nezamestnanosti či počas práceneschopnosti zo zdravotných dôvodov vyplácať peňažné dávky.